
 R E P U B L I K A    H R V A T S K A
         ZAGREBAČKA ŽUPANIJA
[image: GRB]          GRAD  ZAPREŠIĆ
	  UPRAVNI ODJEL ZA FINANCIJE
               I GOSPODARSKI RAZVOJ
KLASA: 311-01/26-01/02
URBROJ: 238-33-02/1-26-1
Zaprešić, 30.09.2026.

Na temelju članka  48. Zakona o lokalnoj i područnoj (regionalnoj) samoupravi (Narodne novine  33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), članka 22. Statuta Grada Zaprešića (Službene novine Grada Zaprešića broj 04/09, 02/13, 06/13-pročišćeni tekst, 07/14, 01/18, 02/20 i 01/21), u skladu sa Zakonom o poticanju razvoja malog gospodarstva  (Narodne novine 29/02, 63/07, 53/12, 56/13, 121/16) te na temelju Uredbe Komisije (EU) 2023/2831 оd 13. prosinca 2023. o primjeni članaka 107. i 108. Ugovora o funkcioniranju Europske unije na de minimis potpore (dalje u tekstu: Uredba), na prijedlog Upravnog odjela za financije i gospodarski razvoj Grada Zaprešića, Gradonačelnik Grada Zaprešića donosi 

PRAVILNIK
o dodjeli potpora male vrijednosti  za poticanje razvoja malog gospodarstva na području Grada Zaprešića 

I. OPĆE ODREDBE

Članak 1.
Ovim se Pravilnikom utvrđuju opći uvjeti, korisnici potpore, namjena korištenja potpore, kriteriji za dodjelu i postupak odobravanja potpora male vrijednosti za poticanje razvoja mikro subjekata malog gospodarstva.
Cilj dodjele potpora je poticanje na razvoj mikro subjekata malog gospodarstva.

Članak 2.
Korisnici potpora mogu biti isključivo mikro subjekti malog gospodarstva koji prosječno godišnje imaju zaposleno do 10 radnika (minimalno 1 zaposleni), odnosno prema financijskim izvješćima za prethodnu godinu ostvaruju godišnji poslovni prihod u iznosu protuvrijednosti do 2.000.000,00 eura ili imaju ukupnu aktivu ako su obveznici poreza na dobit, odnosno dugotrajnu imovinu ako su obveznici poreza na dohodak u iznosu protuvrijednosti do 2.000.000,00 eura,) pod uvjetom da imaju registrirano sjedište na području grada Zaprešića.

Članak 3.
Sredstva potpore osigurana su u Proračunu Grada Zaprešića, u razdjelu Upravnog odjela za financije i gospodarski razvoj Grada Zaprešića.



II. KORISNICI POTPORE 

Članak 4.
Korisnici potpore su obrti, mala i srednja trgovačka društva definirani Zakonom o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) te su prema Odluci o Nacionalnoj klasifikaciji NKD 2025 („Narodne novine“ broj 47/24  registrirani za:

	Područje A:
	Poljoprivreda, šumarstvo i  ribarstvo

	Područje C:
	Prerađivačka industrija

	Područje F:
	Građevinarstvo

	Područje H:
	Prijevoz i skladištenje

	Područje J:             
	Izdavačke djelatnosti, djelatnosti emitiranja  te proizvodnje  i distribucije sadržaja

	Područje K:
	Telekomunikacijske, računalno programiranje , savjetovanje, računalna infrastruktura  i ostale informacijske uslužne djelatnosti

	Područje N:           
	Stručne, znanstvene i tehničke djelatnosti

	Područje O:           
	Administrativne i pomoćne uslužne djelatnosti, izuzev skupine 77.1. 
Iznajmljivanje i davanje u zakup (leasing) motornih vozila

	Područje Q:            
	Obrazovanje

	Područje R:
	Djelatnosti zdravstvene zaštite i socijalne skrbi

	Područje S:            
	Umjetnost, sport i rekreacija, izuzev odjeljka 92 Djelatnosti kockanja i klađenja

	Područje T:            
	Ostale uslužne djelatnosti, izuzev odjeljka 94 Djelatnosti članskih organizacija

	
	



III. NAMJENA KORIŠTENJA POTPORE

Članak 5.
Potpore se odobravaju za kupnju novih ili rabljenih strojeva, alata ili opreme (potrebne za obavljanje djelatnosti gospodarskog subjekta), vozila  i priključnih vozila (osim osobnih).
Svi kupljeni strojevi, alati, oprema i mehanizacija moraju biti u funkciji i upotrebi.
Potrošni materijal neće se uzimati u obzir kao prihvatljiv trošak.

IV. KRITERIJI ZA DODJELU I IZNOS POTPORE

Članak 6.
Prijave koje ispunjavaju uvjete propisane ovim Pravilnikom i Natječajem razmatraju se do potpunog iskorištenja sredstava osiguranih za dodjelu potpora.  
Prednost pri dodjeli potpora imaju prijavitelji koji u prethodnoj godini nisu ostvarili pravo na potporu Grada Zaprešića po istoj mjeri. Prijave tih prijavitelja razmatraju se prema redoslijedu zaprimanja potpunih prijava.  
Nakon razmatranja prijava iz prethodnog stavka, preostala raspoloživa sredstva dodjeljuju se ostalim prijaviteljima prema redoslijedu zaprimanja potpunih prijava.  
Podnositelj zahtjeva nema pravo na potporu ako je za istu namjenu već ostvario potporu iz drugih izvora. 
Investicija korisnika potpore mora biti izvršena do kraja tekuće godine, a iznos  pojedinačne potpore može iznositi najviše 3.500,00 EUR-a, uključujući porez na dodanu vrijednost (PDV), u slučaju da prijavitelj nema pravo na odbitak pretporeza, a Grad Zaprešić sufinancira maksimalno 70% nastalih prihvatljivih troškova ulaganja.
Minimalni  iznos pojedinačnog ulaganja, sukladno priloženom predračunu, računu i ugovoru mora biti 500,00 EUR-a.

V. POSTUPAK ODOBRAVANJA POTPORA

Članak 7.
Gradonačelnik Grada Zaprešića raspisuje natječaj za dodjelu potpora male vrijednosti za poticanje razvoja malog gospodarstva na području grada Zaprešića.
Natječaj i rezultati se objavljuju na službenoj internetskoj stranici Grada Zaprešića www.zapresic.hr 

Članak 8.
Natječaj sadrži:
· naziv tijela koje raspisuje natječaj,
· opće uvjete i kriterije za dodjelu potpore,
· maksimalni iznos potpore,
· popis dokumentacije,
· vrijeme trajanja natječaja, 
· naziv i adresu tijela kojem se zahtjev podnosi.

Članak 9.
Zahtjevi za dodjelu potpore se dostavljaju isključivo elektronskim putem uz pripadajuću dokumentaciju.
Na prijedlog Odjela, Gradonačelnik donosi Zaključak o dodjeli potpora male vrijednosti.
Na temelju Zaključka iz stavka 2. ovog članka, Grad Zaprešić će s korisnikom potpore sklopiti Ugovor o međusobnim pravima i obvezama, a odobrena sredstva isplatit će se na žiro račun korisnika po potpisu Ugovora.

Članak 10.
Dodijeljene potpore korisnici su dužni utrošiti namjenski te dostaviti Izvješće o utrošku sredstava s dokazima, do roka utvrđenog Ugovorom.
Neprihvatljivi su računi, predračuni i troškovnici za robe i usluge od dobavljača/izvođača s kojima je korisnik potpore povezan vlasničkim odnosima ili upravljačkim pravima.
Kompenzacija i cesija ne prihvaćaju se kao dokaz o izvršenom plaćanju.
Dokazi o namjenskom korištenju potpore ne smiju se koristiti kao dokazi o namjenskom korištenju drugih potpora koje dodjeljuje Grad Zaprešić i drugi davatelji potpora.
Upravni odjel provodit će kontrolu namjenskog korištenja dodijeljene potpore.

Članak 11.
Ako se utvrdi da korisnik potpore dodijeljenu potporu nije iskoristio namjenski, dužan je vratiti doznačena sredstva u roku 15 dana od dana primitka poziva za povrat potpore.
Upravni odjel za financije i gospodarski razvoj obvezan je voditi evidenciju dodijeljenih potpora male vrijednosti i čuvati svu potrebnu dokumentaciju. 

VI. ZAVRŠNE ODREDBE
Članak 12.
Danom stupanja na snagu ovog Pravilnika stavlja se izvan snage Pravilnik o dodjeli potpora male vrijednosti  za poticanje razvoja malog gospodarstva, 311-01/25-01/05, URBROJ: 238-33-02/1-25-1 od 27.10.2025.godine. 


Članak 13.
Pravilnik stupa na snagu prvog dana od dana donošenja, a  objavit će se na Internet stranici Grada Zaprešića www.zapresic.hr i u Službenim novinama Grada Zaprešića.


                                                                                                                                       GRADONAČELNIK
                                                                                                                                     Željko Turk, dipl.oec.

